Marxadores i marxadors diuen un NO rotund a la violència de gènere a Burjassot
2025-07-24

Un any més, la ciutadania de Burjassot s’ha unit en una nova acció solidària i reivindicativa amb les dones. Els carrers del municipi s’han omplit de marxadores i marxadors que han participat en la Volta a Peu contra la Violència de Gènere 2024, amb eixida des d’una abarrotada Plaça d’Emili Castelar (Ajuntament) que guardava un emotiu minut de silenci per les víctimes de la DANA.

El bon ambient es va deixar sentir des de primera hora del matí amb desenes de persones que passaven a arreplegar el seu dorsal, baix l’atenta mirada de la regidora d’Igualtat i Feminisme, Yolanda Andrés i l’alcalde de Burjassot, Rafa García, que agraïen la participació de totes i tots en aquest esdeveniment esportiu i solidari al qual tampoc van faltar la resta de representants de l’equip de govern i de la Corporació Municipal.

Destacada també la participació, no sols com a corredors sinó també com a voluntàries i voluntaris dels representants de les entitats socials i dels clubs esportius de Burjassot que bé tallant carrers, organitzant en la plaça o recolzant en la logística, també van voler posar el seu granet d’arena en la Volta a Peu i ser part de la lluita contra aquesta xacra social.